Keith Waldrop

Keith Waldrop (født 11. desember 1932, død 27. juli 2023) var en amerikansk poet, oversetter, forlegger og akademiker. Han ble tildelt National Book Award for Poetry for sin diktsamling Transcendental Studies: A Trilogy fra 2009.

Akademiker 
I 1968 ble Waldrop ansatt som engelskprofessor ved Brown University, og frem til han gikk av med pensjon i 2011 underviste han ved Brown på fakultetet for engelskstudier og på forfatterstudiet.

Forlagsvirksomhet 
I 1961 etablerte Waldrop og hans kone Rosmarie Waldrop det lille forlaget Burning Deck, som spesialiserte seg på utgivelse av eksperimentell poesi og prosa. Forlaget fikk navn etter en strofe fra diktet Casabianca av 1800-tallspoeten Felicia Hemans. Diktet begynner slik:

 The boy stood on the burning deck
 Whence all but he had fled;
 The flame that lit the battle's wreck
 Shone round him o'er the dead.

Litterært virke 
Waldrop utga både tekster i ulike sjangre på sitt eget forlag Burning Deck, og diktsamlinger og oversettelser hos større forlag. Han ble tildelt den franske fortjenstordenen Chevalier des arts et des lettres for sin mangeårige innsats med å oversette fransk lyrikk for et amerikansk publikum; han gjendiktet både klassikere som Charles Baudelaire og Paul Verlaine, og en rekke fremstående samtidslyrikere.

Han døde den 27. juli 2023 i Providence i Rhode Island, 90 år gammel.

Referanser

Eksterne lenker 

Dødsfall i 2023
Fødsler i 1932
personer fra Emporia i Kansas
Lyrikere fra USA
Forleggere fra USA
Oversettere fra USA
Professorer fra USA